सानिया को कड़ा ड्रा, सोमदेव भिड़ेंगे ग्रेमेलमायर से  
भारतीय स्टार सानिया मिर्जा को 20 जून से शुरू होने वाले विंबलडन टेनिस टूर्नामेंट के एकल में कड़ा ड्रा मिला है।
भारतीय स्टार सानिया मिर्जा को 20 जून से शुरू होने वाले विंबलडन टेनिस टूर्नामेंट के एकल में कड़ा ड्रा मिला है जबकि सोमदेव देववर्मन यदि पहले तीन मैच जीतने में सफल रहते हैं तो चौथे दौर में उनका रोजर फेडरर से भिड़ने का सपना पूरा हो सकता है।  विंबलडन के डाले गए ड्रा के अनुसार सानिया महिला एकल के पहले दौर में फ्रांस की वर्जीनी रज्जानो से जबकि सोमदेव जर्मनी के डेनिस ग्रेमेलमायर से भिड़ेंगे। सानिया को शुरुआती बाधा पार करने के बाद दूसरे दौर में ही दुनिया की नंबर एक खिलाड़ी कारोलिन वोजनियास्की से भिड़ना पड़ सकता है।  विश्व में 60वें नंबर की सानिया अब तक केवल एक बार रज्जानो से भिड़ी है। वर्तमान में 90वें रैकिंग की फ्रांसीसी खिलाड़ी ने 2007 में लांस एंजिल्स में खेले गए इस मैच में सानिया पर सीधे सेटों में जीत दर्ज की थी। सानिया विंबलडन में अभी तक कभी दूसरे दौर से आगे नहीं बढ़ पाई हैं।  एटीपी रैंकिंग में 68वें नंबर पर काबिज सोमदेव के लिए पहले दौर में 110वें नंबर के ग्रेमेलमायर से मुकाबला कड़ा होने की संभावना नहीं है लेकिन दूसरे दौर में ही उन्हें रूस के 18वीं वरीय माइकल यूज्नी का सामना करना पड़ सकता है। यदि वह चौथे दौर तक पहुंचने में सफल रहे तो फिर उन्हें विंबलडन के बादशाह और छह बार के चैंपियन फेडरर के खिलाफ कोर्ट पर उतरने का मौका मिल सकता है।